SK
26.9.2023
Úradný vestník Európskej únie
L 237/939
INTERPRETÁCIA IFRIC 6
Záväzky vyplývajúce z pôsobenia na osobitnom trhu – odpad z elektrických a elektronických zariadení ODKAZY
— IAS 8 Účtovné politiky, zmeny v účtovných odhadoch a chyby — IAS 37 Rezervy, podmienené záväzky a podmienené aktíva KONTEXT
1
V odseku 17 štandardu IAS 37 sa spresňuje, že zaväzujúca udalosť je minulou udalosťou, ktorá vedie k súčasnému záväzku, pre vysporiadanie ktorého nemá účtovná jednotka žiadnu realistickú alternatívu.
2
V odseku 19 štandardu IAS 37 sa uvádza, že rezervy sa vykazujú len pre „povinnosti, ktoré vznikajú z minulých udalostí a ktoré existujú nezávisle od budúcich aktivít účtovnej jednotky“.
3
Zo smernice Európskej únie o odpade z elektrických a elektronických zariadení (OEEZ), ktorou sa reguluje zber, spracovávanie, zhodnocovanie a k životnému prostrediu šetrná likvidácia odpadu z OEEZ, vyplývajú otázky o tom, kedy sa má vykázať záväzok na likvidáciu OEEZ.
Smernica rozlišuje medzi „novým“ a „historickým“ odpadom a medzi odpadom z domácností a odpadom z iných zdrojov.
Nový odpad znamená výrobky predané po 13. auguste 2005.
Na účely tejto smernice sa všetky zariadenia pre domácnosť predané pred týmto dátumom považujú za zariadenia, z ktorých vznikne historický odpad.
4
V smernici sa uvádza, že náklady na nakladanie s odpadom v prípade historických zariadení z domácností by mali znášať výrobcovia takéhoto druhu zariadení, ktoré sú na trhu v období, ktoré bude spresnené v príslušných uplat­ niteľných právnych predpisoch jednotlivých členských štátov (rozhodné obdobie).
V smernici sa uvádza, že každý členský štát zavedie mechanizmus na to, aby výrobcovia prispievali k nákladom úmerne, „napríklad úmerne k ich príslušnému podielu na trhu podľa druhu zariadenia.“
5
Viaceré výrazy použité v interpretácii, ako je napríklad „podiel na trhu“ a „rozhodné obdobie“, sa môžu v uplatni­ teľných právnych predpisoch jednotlivých členských štátov definovať rôzne.
Dĺžka rozhodného obdobia môže byť napríklad rok alebo len jeden mesiac.
Podobne aj oceňovanie podielu na trhu a vzorce na výpočet záväzku sa môžu v rôznych vnútroštátnych právnych predpisoch líšiť.
Všetky tieto príklady však majú vplyv len na ocenenie záväzku, ktorý nepatrí do rozsahu pôsobnosti interpretácie.
ROZSAH PÔSOBNOSTI
6
Táto interpretácia poskytuje návod k vykazovaniu záväzkov v účtovnej závierke výrobcov za nakladanie s odpadom podľa smernice EÚ o OEEZ v súvislosti s predajom historických zariadení pre domácnosť.
7
Interpretácia sa nezaoberá ani novým odpadom ani historickým odpadom, ktorý nepochádza z domácností.
Záväzok za nakladanie s takýmto odpadom je adekvátne upravený v štandarde IAS 37.
Ak sa však podľa vnútro­ štátnych právnych predpisov s novým odpadom z domácností zaobchádza podobne ako s historickým odpadom z domácností, zásady interpretácie sa uplatňujú odkazom na hierarchiu uvedenú v odsekoch 10 až 12 štandardu IAS 8.
Hierarchia štandardu IAS 8 je relevantná aj pre iné predpisy, ktoré ukladajú povinnosti spôsobom, ktorý je podobný modelu rozdelenia nákladov podľa smernice EÚ.
RIEŠENÁ PROBLEMATIKA
8
Výbor IFRIC bol požiadaný, aby v kontexte likvidácie OEEZ určil, čo tvorí zaväzujúcu udalosť v súlade s článkom 14 ods.
a) štandardu IAS 37 na účely vykázania rezervy na náklady spojené s nakladaním s odpadom: — výroba alebo predaj historických zariadení pre domácnosť? — pôsobenie na trhu počas rozhodného obdobia? — vznik nákladov pri realizácii činností týkajúcich sa nakladania s odpadom?